Bekendstelling: Mercedes-Benz X-klas nou in SADie Mercedes-Benz X-klas (Foto: Mercedes) Maroela Media was bevoorreg om die bekendstelling van die splinternuwe Mercedes-Benz X-klas by te woon. Dié voertuig is geen geheim, nou reeds vir ŉ geruime tyd. Die produksiemodel is verlede jaar aan die wêreld in ons eie Kaapstad gewys. Die nuwe X-klas is eg Mercedes-Benz. Die ontwerp is getrou aan Mercedes-Benz se ontwerpstyl wat aan sy sportnutsvoertuie toegepas word. Die bakkie lyk taaier as wat ek aanvanklik verwag het. Die ontwerpers was veral slim om te verseker dat kleiner wiele nie uit verhouding lyk nie. Die binneruim is ŉ lieflike verwelkoming aan die segment. Die sitplekke is uiters gemaklik en kan op verskeie maniere stel. Die kopstutte is vir my te ver vorentoe en pla my, maar ek is seker dit is weens veiligheidsmaatreëls so om jou nek te beskerm in ŉ botsing. Die materiale aan die paneelbord is vir my te hard in die model waarmee ons gery het, maar daar is ŉ fyn lyn vir Mercedes-Benz tussen luuks en bakkie. Die materiale in die Power-model is glo ook sagter en meer luuks. ŉ Probleem vir my met die X-klas en die bakkie waarop hy gegrond is, is die hoogte van die stuurkolom. Die stuurwiel is heeltemal te laag en kan nog laer stel, maar glad nie hoog genoeg nie. Lang mense gaan nie die instrumente kan lees nie. Ek sou ook verwag dat daar ŉ reikafstand-verstelbare stuurkolom sou wees. Die inligtingstelsel en instrumentasie is gewone Mercedes-Benz-tipes, en dit werk gemaklik sodra mens gewoond is daaraan. Die Mercedes-Benz X-klas (Foto: Mercedes) Ons het omtrent 70% van die tyd op die bekendstellingsroete op grond en 4×4 deurgebring. Dié bakkie mag maar in die veld rondkerjakker. ŉ Ding wat spesifiek vir my uitgestaan het, is dat die 4×4-stelsel oombliklik aan- en afskakel, of sonder enige moeite tussen hoë- en laestrek. Indien jy al hiermee gesukkel het, sal jy presies weet hoekom dit ŉ prestasie is dat dit keer op keer aan- en afskakel sonder probleme. ŉ Paar dinge wat vir my opvallend was, is die verfyndheid van die ritgehalte en klankdigtheid van die kajuit asook die kalibrasie van die outomatiese ratkas. Die voertuig waarmee ons gery het by die bekendstelling het slegs 570 km vertoon. Daai bakkie gaan eers mooi ingeloop wees hier nader aan 10 000 km. Ek gaan dus wag om my finale sê te sê oor die kraglewering as ons weer ŉ tydjie met hom deurgebring het. Ek gaan die X-klas só opsom: Dit is ŉ lieflike, gemaklike bakkie wat nie vir die bos en ŉ hindernisbaan terugstaan nie. Mercedes-Benz het die platform betree en met kalibrasie en insig van luukse voertuie bou oor dekades heen ŉ egte Mercedes-Benz gebou. Gaan toetsbestuur self een, maar wees bereid om te koop … Indien jy jou eie X-Klas wil laat bou, klik hier. Die reeks word gedek deur ŉ 6 jaar/100 000 km- omvattende instandhoudingsplan. Ons sal met ons indiepte-resensie die X-klas met sy mededingers vergelyk. Die Mercedes-Benz X-klas (Foto: Mercedes)